Gautrain ontken dat hy ontsporingsondersoek 'wegsteek' | Maroela Media
Dit volg nadat die spoorlyn tussen Hatfield en Pretoria-stasies Donderdagoggend omstreeks 08:30 gesluit is, glo weens 'n trein wat ontspoor het. Honderde passasiers moes van alternatiewe vervoermiddels gebruik maak nadat hulle van die Gautrain ontruim is. Alle bedrywighede is opgeskort weens 'n "geringe ontsporing" wat plaasgevind het toe die trein Hatfield-stasie genader het.
Neil Campbell, woordvoerder van die Demokratiese Alliansie, het die bestuursagentskap daarvan beskuldig dat hulle die ondersoek vir die publiek wegsteek. "'n Ontsporing van die Gautrain kan nie in die geheim gedoen word nie," het Campbell gesê. "Indien die bedrywighede opgeskort is weens 'n ontsporing, is 'n interne ondersoek nie voldoende om die publiek te verseker dat die treine veilig is om te gebruik nie."
Campbell het gesê dit is 'n ideale geleentheid vir die Spoorveiligheidsreguleerder om die saak te ondersoek, maar dit is onwaarskynlik dat hulle die kapasiteit sal hê om dit te doen, gegewe die finansiële beperkinge van die reguleerder.
Barbara Jensen, senior uitvoerende bestuurder van kommunikasie en bemarking by die Gautrain-bestuursagentskap, het in reaksie hierop gesê die Spoorveiligheidsreguleerder is by enige voorval, by enige saak betrokke in die ondersoek.
"Die Gautrain-bestuursagentskap wag vir die bevindings en dan sal ons die inligting aan die publiek bekend maak. Niks is in die geheim gehul nie," het Jensen gesê.
Die DA is egter nie tevrede nie. Campbell het gesê Ismail Vadi, LUR vir paaie en vervoer, moet 'n onafhanklike ondersoek van stapel stuur oor die ontsporing. "Die DA is van mening dat onafhanklike kenners aangestel moet word en dan verslag moet lewer aan die Gautengse LUR vir paaie en vervoer en die provinsiale portefeuljekomitee wat oortuig moet word van die trein se veiligheid. Die publiek het 'n reg om dringend te weet waarom die trein ontspoor het."